C 152/102
SK
Úradný vestník Európskej únie
6.4.2022
4.2.5.
Kroky na podporu dôveryhodných sociálnych investícií (opatrenie 2d) zďaleka nepostačujú na odstránenie nedostatkov stratégie v sociálnej oblasti.
Je pravda, že nariadenie o taxonómii (10) poskytuje minimálnu úroveň ochrany tým, že okrem iného odkazuje na základné pracovné normy Medzinárodnej organizácie práce.
To však nestačí na podporu sociálneho pokroku prostredníctvom taxonómie.
Na to je potrebný konzistentný prístup k prehlbovaniu sociálnej udržateľnosti, v ktorom sú stredobodom záujmu ľudia a svet práce.
Základ už existuje vďaka Európskemu pilieru sociálnych práv a cieľom SN v oblasti udržateľného rozvoja.
Napríklad taxonómia, ktorá rovnako pokrýva environmentálne a sociálne ciele, a teda zahŕňa celkovú zásadu DNSH (11), môže byť cenným základom pre ekonomicky, sociálne a environmentálne udržateľnú EÚ.
Teraz by sa mala so zapojením sociálnych partnerov a občianskej spoločnosti rýchlo vypracovať komplexná taxonómia.
V každom prípade sa koniec roka 2021 javí ako príliš neskorý termín na predloženie správy o sociálnej taxonómii.
4.2.6.
Aj preskúmanie technických noriem podľa nariadenia o zverejňovaní informácií týkajúcich sa udržateľnosti v sektore finančných služieb (SFDR) (12) s cieľom objasniť ukazovatele nepriaznivých environmentálnych a sociálnych vplyvov sa uskutoční až s oneskorením, na konci roka 2022.
EHSV požaduje najmä oveľa rýchlejšie preskúmanie ukazovateľov v oblasti práce a ľudských práv a uplatňovanie prísnejších noriem.
Je samozrejmé, že sociálni partneri a občianska spoločnosť musia byť do tohto procesu plne zapojení.
4.3.
Lepšia odolnosť voči rizikám ohrozujúcim udržateľnosť 4.3.1.
EHSV podporuje začlenenie faktorov udržateľnosti do riadenia rizík vo finančnom sektore.
Je to jediný spôsob, ako prelomiť začarovaný kruh, keď finančné spoločnosti financujú aktivity poškodzujúce klímu.
Hoci zmena klímy predstavuje vážne riziká pre banky a poisťovne, ovplyvňuje aj finančný sektor ako celok a dokonca ohrozuje celkovú finančnú stabilitu.
V tejto súvislosti EHSV varuje pred nesprávnou interpretáciou úlohy finančného sektora ako orgánu presadzovania práva, ktorý stanovuje ciele udržateľnosti vo všeobecnom záujme.
Klimatické riziká sú však ťažko kvantifikovateľné práve vzhľadom na svoj rozsah, bezprecedentnosť a neistotu.
To však v žiadnom prípade nesmie oddialiť konkrétne kroky, pretože by to tento problém ešte viac zhoršilo.
Celkovo je potrebný rýchly a obozretný prístup, aby sa zabránilo reakciám v podobe otrasov.
Taxonómia EÚ by na to mala slúžiť ako základ.
4.3.2.
Výbor víta zohľadnenie rizík ohrozujúcich udržateľnosť v normách finančného vykazovania a vypracovanie noriem pre posudzovanie prírodného kapitálu, pričom sú nevyhnutné vedecky podložené, prísne a spoľahlivé normy a metodiky opatrenie 3a).
Užitočné je aj systematické zaznamenávanie príslušných rizík ESG v úverových ratingoch a ratingových výhľadoch (opatrenie 3b).
EHSV navrhuje, aby sa v súčasnom kontexte obnovila diskusia o ratingovej agentúre EÚ, čím by sa upevnila vedúca úloha EÚ v oblasti udržateľnosti.
4.3.3.
Prístup začleňovania faktorov ESG do systémov bánk v oblasti riadenia rizík a do prudenciálneho rámca pre poisťovateľov je logický (opatrenia 3c a 3d).
Zohľadniť to treba aj pri revíziách nariadenia o kapitálových požiadavkách (CRR), smernice o kapitálových požiadavkách (CRD) a smernice Solventnosť II (13), ktoré budú pravdepodobne sprevádzané dlhšími diskusiami.
EHSV preto odporúča, aby sa v normách na meranie rizík v oblasti riadenia rizík prijali včasné opatrenia s cieľom zabezpečiť rýchle zmapovanie rizík ohrozujúcich udržateľnosť a primeranú kapitálovú rezervu.
Na technickej úrovni sú na tento účel vhodné usmernenia európskych orgánov dohľadu.
Celkovo sa odporúča spoľahlivá, výhľadovo orientovaná a starostlivo nastavená politika v oblasti rizík a kapitálu, v ktorej sa zohľadnia účinky rizík ohrozujúcich udržateľnosť na finančnú stabilitu.
4.3.4.
Doplňujúce opatrenia, ako sú interné stresové testy, idú správnym smerom.
EHSV však nesúhlasí s myšlienkou, že k expozíciám klasifikovaným ako udržateľné by sa malo pristupovať osobitným spôsobom z hľadiska dohľadu, pretože by to malo za následok napríklad zníženie kapitálových požiadaviek.
S tým súvisiaca zvýšená zložitosť regulačného rámca môže viesť k nejasnostiam a regulačným medzerám.
EHSV sa preto zasadzuje za dôkladné posúdenie hospodárskych rizík.
Váženie rizík by sa malo zamerať primárne na riziká pre hospodársku stabilitu.
Investície poškodzujúce životné prostredie čelia už aj tak riziku, že stratia na hodnote a uviaznu.
Pri opätovnom preskúmaní CRR, CRD a Solventnosť II varuje EHSV pred prudenciálnymi výkyvmi a rizikom ohrozenia dosiahnutých noriem.
(10) (11) (12) (13)
Nariadenie (EÚ) 2020/852, článok 18 Zásada „výrazne nenarušiť“ (Do not significant harm).
Nariadenie (EÚ) 2019/2088 o zverejňovaní informácií o udržateľnosti v sektore finančných služieb.
Smernica Európskeho parlamentu a Rady 2009/138/ES 25. novembra 2009 o začatí a vykonávaní poistenia a zaistenia (Solventnosť II) (Ú. v.
EÚ L 335, 17.12.2009, s. 1).